Elizabeti wa Utatu, O.C.D. (Avord, Farges-en-Septaine, Ufaransa, 18 Julai 1880 - Dijon, Ufaransa, 9 Novemba 1906) ni jina la kitawa la Élisabeth Catez, anayeheshimiwa na Kanisa Katoliki kama mtakatifu bikira. Alipata umaarufu kwa maendeleo ya kiroho katika maisha yake yaliyofichika ndani ya monasteri ya Wakarmeli Peku, hasa baada ya kung'amua fumbo la uwemo wa Utatu Mtakatifu ndani ya roho yake. Papa Yohane Paulo II alimtangaza mwenye heri tarehe 25 Novemba 1984; Papa Fransisko akamtangaza mtakatifu tarehe 16 Oktoba 2016. Sikukuu yake inaadhimishwa kila mwaka tarehe 9 Novemba. Ee Mungu wangu, Utatu, ninayekuabudu, unisaidie nijisahau kabisa ili nikukazie macho wewe bila ya kubadilika na kwa utulivu, kama kwamba roho yangu ingekuwa tayari katika uzima wa milele. Kisiwepo chochote cha kuvuruga amani yangu wala cha kunitoa nje yako, wewe usiyebadilika, uliye wangu; bali kila nukta nizidi kuzama katika vilindi vya fumbo lako! Tuliza roho yangu; uifanye iwe uwingu wako, makao yako unayoyapenda zaidi na mahali pa pumziko lako. Humo nisikuache kamwe peke yako; bali niwemo mzima, mwenye kukesha na kutenda kwa imani yangu, mwenye kuzama katika kuabudu, mwenye kujiachilia kikamilifu kwa utendaji wako, Muumba.